Document ID: 32014D0357

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 13ης Ιουνίου 2014
σχετικά με τη συμμόρφωση της σειράς ευρωπαϊκών προτύπων EN 957 (μέρος 2 και μέρη 4-10) και του ευρωπαϊκού προτύπου EN ISO 20957 (μέρος 1) που αφορούν τον σταθερό εξοπλισμό εξάσκησης, καθώς και δέκα ευρωπαϊκών προτύπων που αφορούν τον εξοπλισμό γυμναστικής με την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου για τη γενική ασφάλεια των προϊόντων και σχετικά με τη δημοσίευση των στοιχείων αναφοράς των εν λόγω προτύπων στην Επίσημη Εφημερίδα της Ευρωπαϊκής Ένωσης
(Κείμενο που παρουσιάζει ενδιαφέρον για τον ΕΟΧ)
(2014/357/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου, της 3ης Δεκεμβρίου 2001, για τη γενική ασφάλεια των προϊόντων (1), και ιδίως το άρθρο 4,
Εκτιμώντας τα ακόλουθα:
(1)
Το άρθρο 3 παράγραφος 1 της οδηγίας 2001/95/ΕΚ υποχρεώνει τους παραγωγούς να διαθέτουν στην αγορά μόνο ασφαλή προϊόντα.
(2)
Σύμφωνα με το άρθρο 3 παράγραφος 2 δεύτερο εδάφιο της οδηγίας 2001/95/ΕΚ, ένα προϊόν θεωρείται ασφαλές ως προς τους κινδύνους και τις κατηγορίες κινδύνων που καλύπτονται από τα αντίστοιχα εθνικά πρότυπα, όταν συμμορφώνεται με τα μη υποχρεωτικά εθνικά πρότυπα με τα οποία μεταφέρονται τα ευρωπαϊκά πρότυπα, τα στοιχεία αναφοράς των οποίων έχουν δημοσιευτεί από την Επιτροπή στην Επίσημη Εφημερίδα της Ευρωπαϊκής Ένωσης, σύμφωνα με το άρθρο 4 παράγραφος 2 της εν λόγω οδηγίας.
(3)
Σύμφωνα με το άρθρο 4 παράγραφος 1 της οδηγίας 2001/95/ΕΚ, τα ευρωπαϊκά πρότυπα θεσπίζονται από ευρωπαϊκούς οργανισμούς τυποποίησης (ΕΟΤ) κατ' εντολή της Επιτροπής.
(4)
Σύμφωνα με το άρθρο 4 παράγραφος 2 της οδηγίας 2001/95/ΕΚ, η Επιτροπή δημοσιεύει τα στοιχεία αναφοράς των προτύπων αυτών.
(5)
Στις 27 Ιουλίου 2011 η Επιτροπή εξέδωσε την απόφαση 2011/476/ΕΕ σχετικά με τις απαιτήσεις ασφάλειας που πρέπει να πληρούν τα ευρωπαϊκά πρότυπα για τον σταθερό εξοπλισμό εξάσκησης σύμφωνα με την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου (2).
(6)
Στις 5 Σεπτεμβρίου 2012 η Επιτροπή εξέδωσε την εντολή τυποποίησης M/506 στους ΕΟΤ με σκοπό την ανάπτυξη ευρωπαϊκών προτύπων για τον σταθερό εξοπλισμό εξάσκησης, ώστε να αντιμετωπιστούν οι κυριότεροι κίνδυνοι που συνδέονται με τον εν λόγω εξοπλισμό, βάσει της αρχής σύμφωνα με την οποία, κατά τη διάρκεια των κανονικών και εύλογα προβλέψιμων συνθηκών χρήσης, οι κίνδυνοι τραυματισμού ή βλάβης της υγείας και της ασφάλειας πρέπει να ελαχιστοποιούνται χάρη στον σχεδιασμό του εξοπλισμού ή των διασφαλίσεων. Η εντολή ζητούσε να ληφθούν υπόψη τα ακόλουθα στοιχεία: η σταθερότητα του εξοπλισμού που δεν είναι στερεωμένος· τα αιχμηρά άκρα και οι προεξοχές· οι απολήξεις σωλήνων· τα σημεία συμπίεσης, διάτμησης, περιστροφής και παλινδρόμησης εντός του προσβάσιμου χώρου εκγύμνασης· τα βάρη· η πρόσβαση στον εξοπλισμό και η δυνατότητα διαφυγής· οι διατάξεις προσαρμογής και κλειδώματος· τα σκοινιά, οι ιμάντες και οι αλυσίδες· τα συρματόσχοινα και οι τροχαλίες· οι οδηγοί σχοινιών και ιμάντων· τα σημεία έλξης· οι λαβές· οι ενσωματωμένες, οι εφαρμοσμένες και οι περιστρεφόμενες λαβές· η ηλεκτρική ασφάλεια· και το σύστημα ακινητοποίησης μέσω της διακοπής της παροχής ηλεκτρικού ρεύματος.
(7)
Για τον σταθερό εξοπλισμό εξάσκησης, η Ευρωπαϊκή Επιτροπή Τυποποίησης (CEN) εξέδωσε μια σειρά ευρωπαϊκών προτύπων (EN 957, μέρος 2 και μέρη 4-10) και το ευρωπαϊκό πρότυπο EN ISO 20957 (μέρος 1), που εμπίπτουν στο πεδίο εντολής της Επιτροπής.
(8)
Η σειρά ευρωπαϊκών προτύπων EN 957 (μέρος 2 και μέρη 4-10) και το ευρωπαϊκό πρότυπο EN ISO 20957 (μέρος 1) για τον σταθερό εξοπλισμό εξάσκησης ανταποκρίνονται στην εντολή M/506 και συμμορφώνονται με τη γενική επιταγή ασφάλειας της οδηγίας 2001/95/ΕΚ. Ως εκ τούτου, τα στοιχεία αναφοράς τους θα πρέπει να δημοσιευτούν στην Επίσημη Εφημερίδα της Ευρωπαϊκής Ένωσης.
(9)
Στις 27 Ιουλίου 2011 η Επιτροπή εξέδωσε την απόφαση 2011/479/ΕΕ σχετικά με τις απαιτήσεις ασφάλειας που πρέπει να πληρούν τα ευρωπαϊκά πρότυπα για τον εξοπλισμό γυμναστικής σύμφωνα με την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου (3).
(10)
Στις 5 Σεπτεμβρίου 2012 η Επιτροπή εξέδωσε την εντολή τυποποίησης M/507 στους ΕΟΤ με σκοπό την κατάρτιση ευρωπαϊκών προτύπων για τον εξοπλισμό γυμναστικής, ώστε να αντιμετωπιστούν οι κυριότεροι κίνδυνοι που συνδέονται με τον εν λόγω εξοπλισμό, δηλαδή οι κίνδυνοι που προκύπτουν λόγω ανεπαρκούς φέρουσας ικανότητας του εξοπλισμού, λόγω απώλειας της σταθερότητας του εξοπλισμού, λόγω της χρήσης ηλεκτρικού ρεύματος και λόγω κυκλωμάτων λειτουργίας, οι κίνδυνοι από μηχανική ή υδροηλεκτρική ενέργεια, οι κίνδυνοι λόγω της χρήσης του εξοπλισμού, συμπεριλαμβανομένων της πτώσης, της κοπής, της παγίδευσης, της ασφυξίας, της σύγκρουσης και της υπερφόρτωσης του σώματος, οι κίνδυνοι λόγω προσβασιμότητας του εξοπλισμού, συμπεριλαμβανομένης της προσβασιμότητας σε περίπτωση ελαττωμάτων ή καταστάσεων έκτακτης ανάγκης· οι κίνδυνοι λόγω πιθανών αλληλεπιδράσεων του εξοπλισμού και πιθανών παρευρισκομένων (π.χ. κοινό), λόγω ανεπαρκούς συντήρησης, λόγω συναρμολόγησης, αποσυναρμολόγησης και χειρισμού του εξοπλισμού, και οι κίνδυνοι λόγω έκθεσης σε χημικές ουσίες.
(11)
Η Ευρωπαϊκή Επιτροπή Τυποποίησης (CEN) ενέκρινε δέκα ευρωπαϊκά πρότυπα για τον εξοπλισμό γυμναστικής τα οποία εμπίπτουν στο πεδίο εντολής της Επιτροπής.
(12)
Αυτά τα δέκα ευρωπαϊκά πρότυπα για τον εξοπλισμό γυμναστικής ανταποκρίνονται στην εντολή M/507 και συμμορφώνονται με τη γενική επιταγή ασφάλειας της οδηγίας 2001/95/ΕΚ. Ως εκ τούτου, τα στοιχεία αναφοράς τους θα πρέπει να δημοσιευτούν στην Επίσημη Εφημερίδα της Ευρωπαϊκής Ένωσης.
(13)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει της οδηγίας 2001/95/ΕΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα ακόλουθα ευρωπαϊκά πρότυπα πληρούν τη γενική επιταγή ασφάλειας της οδηγίας 2001/95/ΕΚ για τους κινδύνους που καλύπτουν:
α)
EN ISO 20957-1:2013 «Σταθερός εξοπλισμός εξάσκησης - Μέρος 1: Γενικές απαιτήσεις ασφάλειας και μέθοδοι δοκιμής (ISO 20957-1:2013)»·
β)
EN ISO 957-2:2003 «Σταθερός εξοπλισμός εξάσκησης - Μέρος 2: Εξοπλισμός ενδυνάμωσης, πρόσθετες ειδικές απαιτήσεις ασφάλειας και μέθοδοι δοκιμής»·
γ)
EN ISO 957-4:2006+A1:2010 «Σταθερός εξοπλισμός εξάσκησης - Μέρος 4: Πάγκοι ενδυνάμωσης, πρόσθετες ειδικές απαιτήσεις ασφάλειας και συμπληρωματικές μέθοδοι δοκιμής»·
δ)
EN ISO 957-5:2009 «Σταθερός εξοπλισμός εξάσκησης - Μέρος 5: Στατικά ποδήλατα και στροφαλοφόρος εξοπλισμός εξάσκησης του άνω μέρους του σώματος, πρόσθετες ειδικές απαιτήσεις ασφάλειας και συμπληρωματικές μέθοδοι δοκιμής»·
ε)
EN ISO 957-6:2010 «Σταθερός εξοπλισμός εξάσκησης - Μέρος 6: Κυλιόμενοι τάπητες, επιπρόσθετες ειδικές απαιτήσεις ασφάλειας και μέθοδοι δοκιμών»·
στ)
EN ISO 957-7:1998 «Σταθερός εξοπλισμός εξάσκησης - Μέρος 7: Κωπήλατες μηχανές, επιπρόσθετες ειδικές απαιτήσεις ασφάλειας και μέθοδοι δοκιμών»·
ζ)
EN ISO 957-8:1998 «Σταθερός εξοπλισμός εξάσκησης - Μέρος 8: Βηματιστήρες, αναρριχητήρες με σκάλες και αναρριχητήρες - Πρόσθετες ειδικές απαιτήσεις ασφάλειας και μέθοδοι δοκιμής»·
η)
EN ISO 957-9:2003 «Σταθερός εξοπλισμός εξάσκησης - Μέρος 9: Ελλειπτικά μηχανήματα, επιπρόσθετες ειδικές απαιτήσεις ασφάλειας και μέθοδοι δοκιμών»·
θ)
EN ISO 957-10:2005 «Σταθερός εξοπλισμός εξάσκησης - Μέρος 10: Ποδήλατα εξάσκησης με σταθερό τροχό ή χωρίς ελεύθερο τροχό, πρόσθετες ειδικές απαιτήσεις ασφάλειας και μέθοδοι δοκιμής»·
ι)
EN 913:2008 «Εξοπλισμός γυμναστικής - Γενικές απαιτήσεις ασφάλειας και μέθοδοι δοκιμών»·
ια)
EN 914:2008 «Εξοπλισμός γυμναστικής - Παράλληλες μπάρες και συνδυασμός ασύμμετρων/παράλληλων μπαρών - Απαιτήσεις και μέθοδοι δοκιμής συμπεριλαμβανομένης της ασφάλειας»·
ιβ)
EN 915:2008 «Εξοπλισμός γυμναστικής - Ασύμμετρες μπάρες - Απαιτήσεις και μέθοδοι δοκιμής συμπεριλαμβανομένης της ασφάλειας»·
ιγ)
EN 916:2003 «Εξοπλισμός γυμναστικής - Κιβώτια εφαλτηρίων - Απαιτήσεις και μέθοδοι δοκιμής συμπεριλαμβανομένης της ασφάλειας»·
ιδ)
EN 12196:2003 «Εξοπλισμός γυμναστικής - Ίπποι και εφαλτήρια - Λειτουργικές απαιτήσεις και απαιτήσεις ασφάλειας, μέθοδοι δοκιμής»·
ιε)
EN 12197:1997 «Εξοπλισμός γυμναστικής - Οριζόντιες μπάρες - Απαιτήσεις ασφάλειας, μέθοδοι δοκιμής»·
ιστ)
EN 12346:1998 «Εξοπλισμός γυμναστικής - Μπάρες τοίχου, σκάλες σε πλέγμα και σκελετοί αναρρίχησης - Απαιτήσεις ασφάλειας και μέθοδοι δοκιμής»·
ιζ)
EN 12432:1998 «Εξοπλισμός γυμναστικής - Δοκοί ισορροπίας - Λειτουργικές απαιτήσεις και απαιτήσεις ασφάλειας, μέθοδοι δοκιμής»·
ιη)
EN 12655:1998 «Εξοπλισμός γυμναστικής - Δακτύλιοι - Λειτουργικές απαιτήσεις και απαιτήσεις ασφάλειας, μέθοδοι δοκιμής»·
ιθ)
EN 13219:2008 «Εξοπλισμός γυμναστικής - Τραμπολίνα - Λειτουργικές απαιτήσεις και απαιτήσεις ασφάλειας, μέθοδοι δοκιμής».
Άρθρο 2
Τα στοιχεία αναφοράς των προτύπων EN ISO 20957-1:2013, EN 957-2:2003, EN 957-4:2006+A1:2010, EN 957-5:2009, EN 957-6:2010, EN 957-7:1998, EN 957-8:1998, EN 957-9:2003, EN 957-10:2005, EN 913:2008, EN 914:2008, EN 915:2008, EN 916:2003, EN 12196:2003, EN 12197:1997, EN 12346:1998, EN 12432:1998, EN 12655:1998 και EN 13219:2008 δημοσιεύονται στη σειρά C της Επίσημης Εφημερίδας της Ευρωπαϊκής Ένωσης.
Άρθρο 3
Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Βρυξέλλες, 13 Ιουνίου 2014.

Labels: 3
7
1